Raiatea kakariko

Raiatea kakariko (Cyanoramphus ulietanus), nomata ankaŭ Societinsulara kakariko, Brunkapa papageto aŭ Societinsulara papageto, estis specio de papago el la genro de kakarikoj. Ĝi estis endemia de Raiatea en la Societa Insularo.

Aspekto
La Raiatea papago averaĝe estis 25 cm longa. Ĝia kapo estis ĉokoladbruna, pli pala sur la kolo, pugo kaj flugiloj. La beko montris palbluetgrizan nuancon kaj havis nigran pinton. La malsupra dorso kaj vostkovriloj montris ruĝbrunan koloron. La subflugilaj kovriloj kaj eksteraj retoj ĝis flugplumoj estis grizetbluaj. La brusto, abdomeno kaj subvostaj kovriloj estis olivecflavaj. La mezaj vostoplumoj estis olivecbrunaj kaj la eksteraj grizaj. La irisoj estis oranĝruĝaj ĉe plenkreskuloj kaj brunaj ĉe junuloj. La piedoj estis grizetbrunaj. Maskloj kaj inoj ne estis sekse dimorfaj.

Distribuado kaj habitato
La Raiatea kakariko estis endemia de Raiatea, la dua plej granda insulo de la Societa Insularo. Ĝi estis probable arbara specio, ĉar tiu estis la natura habitato en tiu insulo.

Statuso
Oni supozas, ke ĝi formortis baldaŭ post sia malkovro en 1773. La kaŭzoj de ĝia malkresko estis verŝajna perdo de habitato pro senarbarigo, ĉasado kaj invadaj specioj.

Ekzistas nur du muzeospecimenoj konataj. La dato de ilia origino estis diskutita, kaj Erwin Stresemann (1950) kaj James Greenway (1958) sugestis 1773 aŭ 1774. Tamen, en 1979 la ornitologo David G. Medway el Nov-Zelando asertis, ke la du specimenoj estis akiritaj en novembro 1777 dum la tria ĉirkaŭnavigado fare de James Cook. Li bazis la aserton sur la veturtaglibraj notoj fare de Joseph Banks. La specimenoj estas en la Muzeo pri Natura Historio de Londono kaj en la Naturhistoria Muzeo (Vieno).

 Referencoj 

 Greenway, James (1967): Extinct and Vanishing Birds of the World
 Day, David (1981): The Doomsday Book of Animals
 Fuller, Errol (2000): Extinct Birds
 Flannery, Tim & Schouten, Peter (2001): A Gap in Nature

Eksteraj ligiloj
 Lexicon of Parrots – Cyanoramphus ulietanus 
 priskribo 

Kategorio:Papagedoj
Kategorio:Birdoj de Oceanio
Kategorio:Formortintaj birdoj